虎丘寺
作者：蘇軾
朝代：宋

paragraphs: 入門無平田，石路細穿嶺。
陰風生澗壑，古木翳潭井。
湛盧誰復見，秋水光耿耿。
鐵花繡巌壁，殺氣噤蛙黽。
幽幽生公堂，左右立頑礦。
當年或未信，異類服精猛。
胡爲百歲後，仙鬼互馳騁。
窈然留清詩，讀者爲悲哽。
東軒有佳致，雲水麗千頃。
熙熙覽生物，春意破凄冷。
我來屬無事，暖日相與永。
喜鵲翻初旦，愁鳶蹲落景。
坐見漁樵還，新月溪上影。
悟彼良自咍，歸田行可請。